Zulu Sommerbio er nået til Aarhus, og i aften, søndag, klokken 21.45 viser 'biografen' 'The Grand Budapest Hotel' under åben himmel i Botanisk Have.

Men sommerstemningen bliver efter alt at dømme til at overse.

- Efter klokken 21 i aften er det med næsten 100 procents sikkerhed regnvejr i Aarhus, og det kan også blive noget heftig regnvejr, siger vagthavende meteorolog hos DMI Mogens Rønnebæk til tv2oj.dk.

Derfor kan det blive nødvendigt med noget af en paraply, for faktisk kan regnvejret blive ganske voldsomt.

- Hen på aftenen bliver det kraftige byger og måske også med torden, siger Mogens Rønnebæk.

Hvis du gerne vil se en film under åben himmel, men ikke har lyst til at blive drivvåd, var det måske en idé at vente til mandagens Zulu Sommerbio samme tid og sted. Her er filmen dog skiftet ud med 'Force Majeure'.

- Det bliver rimelig pænt vejr mandag, og det holder tørt mandag aften, siger Mogens Rønnebæk.